REGULAMENTUL (CE) NR. 809/2007 AL CONSILIULUI
din 28 iunie 2007
de modificare a Regulamentelor (CE) nr. 894/97, (CE) nr. 812/2004 și (CE) nr. 2187/2005 în ceea privește setcile în derivă
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European,
întrucât:
(1)
Regulamentul (CE) nr. 894/97 al Consiliului din 29 aprilie 1997 de stabilire a anumitor măsuri tehnice pentru conservarea rezervelor de pește (1) stabilește un cadru de gestionare, prin măsuri tehnice, a rezervelor de pește prin limitarea generală a lungimii maxime a setcilor în derivă la 2,5 kilometri și interzicerea utilizării sau păstrării la bord a setcilor în derivă destinate capturării anumitor specii. Această interdicție se aplică tuturor navelor de pescuit comunitare, cu excepția celor care desfășoară activitățile de pescuit în apele Mării Baltice, Belts și Sound.
(2)
Regulamentul (CE) nr. 812/2004 al Consiliului din 26 aprilie 2004 de stabilire a unor măsuri privind capturile accidentale de cetacee în activitățile de pescuit (2) definește condițiile privind utilizarea dispozitivelor acustice de intimidare și controlul capturilor accidentale de cetacee în cadrul anumitor activități de pescuit care utilizează setci în derivă.
(3)
Regulamentul (CE) nr. 2187/2005 al Consiliului din 21 decembrie 2005 privind conservarea, prin măsuri tehnice, a resurselor halieutice din Marea Baltică și strâmtorile Belts și Sound (3) stabilește restricțiile și condițiile privind utilizarea setcilor în derivă în zona reglementată.
(4)
Aceste regulamente nu conțin totuși nicio definiție a setcilor în derivă. Din motive de claritate și cu scopul de a contribui la creșterea gradului de omogenitate a activităților de control practicate între statele membre, trebuie introdusă o definiție uniformă a setcilor în derivă în toate aceste trei acte legislative.
(5)
Stabilirea unei definiții a setcilor în derivă nu extinde câmpul de aplicare a restricțiilor și a condițiilor de utilizare a respectivelor setci incluse în legislația comunitară.
(6)
Se impune, prin urmare, modificarea Regulamentelor (CE) nr. 894/97, (CE) nr. 812/2004 și (CE) nr. 2187/2005,
ADOPTĂ PREZENTUL REGULAMENT:
Articolul 1
Articolul 11 din Regulamentul (CE) nr. 894/97 se înlocuiește cu următorul text:
„Articolul 11
(1) «Setcă în derivă» înseamnă orice plasă de pescuit cu ochiuri, menținută pe suprafața apei sau la o anumită adâncime cu ajutorul unor dispozitive plutitoare, care plutește liber, purtată de curenți sau atașată de o navă. Plasa poate fi echipată cu dispozitive destinate stabilizării sau limitării derivei acesteia.
(2) Nicio navă nu poate păstra la bord sau utiliza în vederea pescuitului una sau mai multe setci în derivă a căror lungime individuală sau totală depășește 2,5 km.”
Articolul 2
În Regulamentul (CE) nr. 812/2004 se introduce următorul articol:
„Articolul 1a
Definiții
«Setcă în derivă» înseamnă orice plasă de pescuit cu ochiuri, menținută la suprafața apei sau la o anumită adâncime cu ajutorul unor dispozitive plutitoare, care plutește liber, purtată de curenți sau atașată de o navă. Plasa poate fi echipată cu dispozitive destinate stabilizării sau limitării derivei acesteia.”
Articolul 3
La articolul 2 din Regulamentul (CE) nr. 2187/2005, se adaugă următoarea literă (o):
„(o)
«setcă în derivă» înseamnă orice plasă de pescuit cu ochiuri, menținută la suprafața apei sau la o anumită adâncime cu ajutorul unor dispozitive plutitoare, care plutește liber, purtată de curenți sau atașată de o navă. Plasa poate fi echipată cu dispozitive destinate stabilizării sau limitării derivei acesteia.”
Articolul 4
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 28 iunie 2007.